กรุงศรีเผยปี55กำไร1.47หมื่นล้านบาท
กรุงศรีรายงานผลประกอบการปี 2555 กำไรสุทธิ 1.47 หมื่นล้านบาท เพิ่มขึ้น 57.7% เมื่อเทียบกับปี 2554
18 ม.ค. 2556

กรุงศรีรายงานผลประกอบการปี 2555 กำไรสุทธิ 1.47 หมื่นล้านบาท เพิ่มขึ้น 57.7% เมื่อเทียบกับปี 2554
กรุงศรีกรุ๊ป (ธนาคารกรุงศรีอยุธยา และบริษัทในเครือ) รายงานผลประกอบการปี 2555 ด้วยกำไรสุทธิ 1.47 หมื่นล้านบาท เพิ่มขึ้น 57.7% จากปี 2554 โดยมีปัจจัยขับเคลื่อนที่สำคัญมาจากรายได้ดอกเบี้ยสุทธิที่เพิ่มขึ้นตามการขยายตัวของสินเชื่ออย่างต่อเนื่อง และรายได้ค่าธรรมเนียมและบริการที่เติบโตอย่างแข็งแกร่ง 
สินเชื่อที่มีคุณภาพขยายตัวเพิ่มขึ้น 17.2% คิดเป็น 11.87 หมื่นล้านบาท เมื่อเทียบกับ ณ สิ้นเดือนธันวาคม 2554 หรือเพิ่มขึ้น 6.2% คิดเป็น 4.73 หมื่นล้านบาท จากสิ้นเดือนกันยายน 2555 โดยสินเชื่อรายย่อยของธนาคารยังคงเป็นปัจจัยสำคัญผลักดันการเติบโต ทั้งนี้ยอดสินเชื่อได้เพิ่มขึ้น 24.2% ในปี 2555 ขณะที่สินเชื่อ SME และสินเชื่อลูกค้าธุรกิจขนาดใหญ่ขยายตัวแข็งแกร่งที่ 12.6% และ 3.7% ตามลำดับ 
เงินรับฝากเพิ่มขึ้น 22.6% คิดเป็นมูลค่าถึง 12.66 หมื่นล้านบาทจากปี 2554 ทั้งนี้สัดส่วนของเงินรับฝากประเภทออมทรัพย์และจ่ายคืนเมื่อทวงถามต่อสัดส่วนเงินรับฝากทั้งหมดได้ปรับเพิ่มขึ้นมาอยู่ที่ 53.8% ณ สิ้นเดือนธันวาคม 2555 เทียบกับ 42.4% ณ สิ้นเดือนธันวาคม 2554 
สินเชื่อด้อยคุณภาพลดลงอย่างมีนัยสำคัญมาอยู่ที่ 2.13 หมื่นล้านบาท ลดลง 27.9% จาก 2.95 หมื่นล้านบาท ณ สิ้นเดือนธันวาคม 2554 โดยสินเชื่อด้อยคุณภาพปัจจุบันของกรุงศรีกรุ๊ปอยู่ที่เพียง 2.4% ของสินเชื่อรวมซึ่งเป็นระดับต่ำสุดนับตั้งแต่ปี 2536 
กรุงศรีกรุ๊ปยังสามารถรักษาส่วนต่างอัตราดอกเบี้ยสุทธิไว้ในระดับสูงที่ 4.33% แม้ได้รับผลกระทบจากการเพิ่มอัตราเงินนำส่งกองทุนเพื่อการฟื้นฟูและพัฒนาระบบสถาบันการเงิน และมาตรการให้ความช่วยเหลือลูกค้าที่ประสบอุทกภัยที่สิ้นสุดในไตรมาส 1/2555 
นางเจนิส แร แวน เอ็กเคอเรน ประธานเจ้าหน้าที่บริหาร กรุงศรีกรุ๊ป กล่าวว่า คาดว่าแนวโน้มการเติบโตของสินเชื่อโดยรวมในปี 2556 จะยังคงเติบโตอย่างต่อเนื่องโดยได้รับการสนับสนุนจากนโยบายการเงินที่เอื้อต่อการขยายตัวทางเศรษฐกิจ โครงการลงทุนของภาครัฐ และการใช้จ่ายของผู้บริโภค ทั้งนี้ วัฏจักรการลงทุนขาขึ้นและความต้องการในการจับจ่ายใช้สอยของผู้บริโภคจะเป็นปัจจัยขับเคลื่อนเศรษฐกิจที่สำคัญ โดยกรุงศรีตั้งเป้าการขยายตัวของสินเชื่อไว้ที่ระดับสูงกว่า 12% สำหรับปี 2556